Þingmenn Demókrata gengu út af ríkisþinginu í Texas í Bandaríkjunum til að koma í veg fyrir samþykkt frumvarps sem þeir segja að þrengi mjög möguleika fólks á að nýta sér atkvæðisrétt sinn í kosningum. Repúblikanar eru með meirihluta í báðum deildum þingsins í Texas.
Frumvarpið hefur valdið harðvítugum deilum í Texas. Ríkisstjórinn Gregg Abbott, sem er Repúblikani, hefur hótað að hýrudraga þingmenn Demókrata skirrist þeir við að sinna skyldum sínum. Abbott hefur kvatt þingið saman á ný til sérstaks fundar en þingið átti samkvæmt starfsáætlun að ljúka störfum á sunnudagskvöld. Demókratar komu í veg fyrir að hægt væri að taka breytingarnar á kosningalögunum til atkvæðagreiðslu með því að að ganga út rétt áður en þinginu var frestað.
Jacey Jetton, þingmaður Repúblikana, segir að tilgangurinn með fyrirhuguðum breytingum á kosningalögum sé að koma í veg fyrir svindl, ströng skilyrði um framvísun persónuskilríkja við utankjörfundaratkvæðagreiðslu eigi að auka öruggi og vernda atkvæði kjósenda, eins og hann komst að orði.
Demókratar segja að Repúblikanar gangi skipulega til verks í þeim ríkjum þar sem þeir hafi meirihluta til að reyna að gera fólki erfitt fyrir að nýta kosningarétt sinn, frumvarpið í Texas gangi þó lengra en í rúmlega tug annarra ríkja þar sem kosningalögum hefur verið breytt eða til stendur að breyta þeim. Nicole Collier, þingmaður Demókrata, segir að ekki verði lengur unað við að Repúblikanar svipti fólk rétti sínum til að kjósa.
Demókratar gengu í gær út af ríkisþingi Texas til að koma í veg fyrir breytingar á kosningalögum sem þeir segja þrengja mjög möguleika fólks á að nýta sér atkvæðisrétt sinn.